
Om  Indvirkningen  af  forskjellige  Stoffe  i Dampform  paa  Phosphoroxydationen. 

Af 

Professor  Or.  Faye. 

For  nogen  Tid  siden  blev  jeg  opmærksom  paa,  at  en  fransk 
Videnskabsmand  havde  i Pariser-Academiet  fremstillet  som  en 
Kjendsgjerning,  at  Phosphor,  der,  som  bekjendt,  lyser  i Mørket  og 
udstøder  hvide  Dampe  ved  sin  Oxydation,  taber  disse  Egenskaber 
i en  Atmosphære  imprægneret  med  Tjære  damp,  idet  et  Stykke  Phos- 
phor i en  Klokke  eller  et  Glas,  hvori  der  er  Tjære,  strax  ophører 
at  lyse  i Mørket.  Da  det  paa  Grund  af  flere  Forsøg,  jeg  en  Tidlang 
har  anstillet  med  Phosphor  for  at  udvikle  Ozon  og  prøve  dennes 
Virkninger,  særligt  interesserede  mig  at  vide,  hvilken  af  Tjærens 
Bestanddele  den  Evne  tilkom : at  hindre  Phosphorets  Oxydation, 
har  jeg  i Forening  med  Hr.  Apotheker  Ditten  i hans  Officin  an- 
stillet en  Deel  Forsøg,  hvilke  jeg  skal  tillade  mig  kortelig  at  an- 
give og  gjentage  i Aften  for  de  Medlemmer,  hvem  det  maatte 
interessere. 

Forsøget  med  Tjæren  stadfæstede  den  i Paris  vundne  Er- 
faring, idet  Phosphoret  strax  ophører  at  lyse,  om  et  Stykke 
bringes  ned  i en  Flaske,  paa  hvis  Bund  der  er  lidt  Tjære.  Dog 
er  herved  at  mærke,  at  om  Tjæren  bliver  for  kold  og  altsaa  ei 
let  fordamper,  vil  Phænomenet  ei  vise  sig  ganske  klart,  medens 
al  Lysning  strax  ophører,  naar  Tjæren  ganske  lidt  opvarmes. 

Træsyre  (Acidum  pyro-lignosum)  viser  ingen  Indflydelse  paa 
Phosphorets  Evne  til  at  lyse,  ligesom  det  ogsaa  vedbliver  at  ud- 
støde hvide  Dampe  under  en  Glasklokke  sammen  med  en  Skaal 
Træsyre.  Reen  Kreosot  forholder  sig  paa  samme  Maade  og  viser 
ingen  Virkning  paa  Phosphorets  Iltnings-  eller  Lyseevne. 

I Terpentinolie  taber  Phosphor  strax  sin  Egenskab : at  lyse 
og  udstøde  Dampe,  og  dette  Phænomen  aabenbarer  sig  i samme 
Øieblik,  som  Phosphor  kommer  i Berørelse  med  Terpentindampen, 
hvorimod  den  lyser  umiddelbart  efterat  være  fjernet  fra  samme 
og  bragt  ud  i fri  Luft,  saafremt  Omvexlingen  skeer  hurtigt. 

I Benzol,  et  flydende  Stof,  som  nu  vindes  med  Lethed  af 
Steenkul,  viser  Phosphor  sig  paa  samme  Maade  som  i Terpentin- 
olien, dog  er  Virkningen  maaskee  lidt  langsommere. 

Enebærolie  (Oleum  juniperi)  har  ligeledes  Terpentinens  Virk- 
ning; men  da  det  brugte  Præparat  maaskee  har  indeholdt  lidt 
Terpentinolie,  er  dette  Forsøg  muligens  mindre  sikkert.  Det 
samme  gjælder  om  et  Par  andre  ætheriske  Olier  (01.  citri  og  ber- 
gamottæ),  hvormed  Forsøg  ere  anstillede. 

I Dampe  af  Amoniak  og  Salpetersyre  vedbliver  Phosphor  at 
lyse  og  oxyderes. 

Det  synes  saaledes  af  disse  Experimenter,  — der  let  kunne  ud- 
føres ved  Hjælp  af  en  gjennem  en  Kork  gaaende  Glasstang,  paa 
hvis  nederste  Ende  et  Stykke  Phosphor  er  befæstet,  og  en  Flaske, 
hvori  de  omtalte  Materier  indbringes,  — at  være  godtgjort,  at 
det  nærmest  er  Terpentinen  og  de  med  samme  nær  beslægtede 
Stoffe,  som  udøve  den  Indflydelse  paa  Luften,  at  Phosphor  i 
samme  taber  sin  Lyse-  og  Oxydationsevne. 

I hvilket  Forhold  de  nævnte  Stoffes  Indvirkning  paa  Phos- 
phoroxydationen  staaer  til  andre  Egenskaber,  som  gjennem  en 
simpel  Erfaring  er  dem  tillagt,  nemlig  at  virke  antiseptisk  og 
antimiasmatisk,  lader  sig  endnu  ei  nøiere  bestemme,  og  dette  maa 
da  blive  Gjenstand  for  nærmere  Undersøgelse.  Meget  sandsynligt 
er  det,  at  en  Ozondannelse  herved  gjør  sig  gjældende,  og  da  jeg 
i nogen  Tid  har  beskjæftiget  mig  med  Forsøg  vedkommende 
Ozon  og  dens  formeentlig  desinficerende  Evne,  skal  jeg  tillade  mig 
ved  denne  Leilighed  at  fremføre  Opfinderens,  Prof.  Schønbein’s 
seneste  Anskuelser  om  Ozondannelsens  Natur.  Dette  er  her  saa 
meget  mere  paa  sit  Sted,  som  just  Phosphoroxydationen  er  gjort 
anvendelig  ved  Udvikling  af  Ozon.  I April  1861  holdt  Prof. 
Schønbein  et  Foredrag  i Videnskabsselskabet  i Munchen,  i hvil- 

ket  han  redegjorde  for  det  Resultat,  han  nu  var  kommen  til,  og 
som  gik  ud  paa,  at  der  gives  et  dobbelt  Forhold  af  Suurstoffets 
Ozonisering,  idet  man  enten  faaer  „Ozon“  (negativ  Ilt)  eller  Ant- 
ozon  (positiv  Ilt),  hvis  Modsætning  viser  sig  derved,  at  de  forene 
sig  med  hinanden  til  neutral  eller  uvirksom  Ilt.  Dette  bevises 
klart  derved,  at  enkelte  Overoxydationsstofte  til  Ex.  Mangan-  og 
Chromsyre  samt  Blyoverilte  reduceres  ved  andre  Overilter  til 
Ex.  Brintoverilte,  Bariumoverilte  og  Alkalimetallernes  Overil- 
ter, saaledes  at  paa  begge  Sider  dannes  lavere  Oxydationsgrader 
under  Udvikling  af  almindelig  Suurstof.  Schønbein  anseer  „Ozon“ 
som  Iltens  Polarisation  og  „Antozon“  dens  Depolarisation.  Denne 
Dannelse  af  „Ozonider“  og  „Antozonider“  eller  Overilter  af  mod- 
satte ehemiske  Egenskaber  maa  saaledes  nærmest  blive  at  betegne 
som  en  Forskjel  ved  selve  Ilten  i chemisk  Henseende. 

Med  Hensyn  til  Phosphorets  Oxydation,  hvorved  altid  Ozon 
udvikles,  har  Schønbein  berettet,  at  ingen  hvide  Dampe  udstødes 
i ganske  tør  Luft,  og  at  man  kun  behøver  at  komme  noget  con- 
centreret  Svovlsyre  ind  i en  Kolbe  for  at  faae  Luften  saa  tør,  at 
ingen  Phosphorrøg  finder  Sted.  Dette  Experiment  er  her  efter- 
gjort,  hvorved  det  dog  har  viist  sig,  at  Phosphor  lyser  i Flasken. 
Nu  er  det  vel  muligt,  at  S.  desuden  har  Ret,  og  at  ingen  hvide 
Dampe  udstødes  i aldeles  tør  Luft;  thi  Lysningen  kan  i og  for 
sig  være  et  andet  Phænomen  end  Oxydationen  af  Phosphor,  der 
betinger  Dampene.  Et  senere  anstillet  nøiagtigt  Forsøg,  hvorved 
tillige  Luften  i Flasken  opvarmedes,  faldt  derhen  ud,  at  ogsaa 
Lysningen  blev  omtrent  borte  eller  meget  svag. 

Særdeles  mærkelig  er  den  Kjendsgjerning,  som  Schønbein 
ogsaa  vil  have  constateret,  at  der,  ved  Oxydationen  af  Phosphor, 
i den  ovenfor  staaende  Luft  dannes  salpetersyrlig  og  salpetersuur 
Amoniak,  hvorved  Luftens  Qvælstof  directe  indtræder  som  Dan- 
nelsesmiddel. Det  er  en  gammel  Mening,  at  naar  man  lader 
Phosphor  ryge  i Luften,  dannes  der  Phosphorsyrling,  og  denne 
Antagelse  er  naturlig,  da  Vædsken,  der  dannes  under  Phosphorci, 
bliver  en  Syre.  Imidlertid  vil  nu  S.  have  godtgjort,  at  den  hvide 
Damp  ved  at  stige  op  ei  viser  sig  som  Syre  eller  reagerer  som 

saadan.  Han  ophængte  et  Par  vaade  Svampe  i en  Glasklokke 
ined  Phosphor  paa  Bunden  og  fandt,  at  Vædsken  i dem  ei  blev 
suur,  men  derimod  at  Luften  var  kommen  til  at  indeholde  salpe- 
tersyrlig Amoniak  og  tillige  lidt  salpetersuur  Amoniak.  At  Luf- 
tens Azot  her  havde  indgaaet  Forbindelser  saavel  med  Suurstoffet 
til  Salpetersyrling  som  med  Vandstoffet  til  Amoniak,  ansaaes  ikke 
tvivlsomt,  da  Saltene  paa  anden  Maade  ei  kan  tænkes  dannede. 

Ved  samme  Anledning  har  ogsaa  S.  viist,  at  Salpetersyrling 
som  Decompositionsmiddel  har  andre  og  virksommere  Egenskaber 
end  Salpetersyre,  til  Ex.  paa  Jodkalium,  som  ei  pa avirkes  af 
den  sidste,  og  denne  mægtigere  Evne  hos  Syrlingen  under  visse 
Forholde  synes  ogsaa  i den  senere  Tid  at  have  tiltrukket  sig  Op- 
mærksomhed og  ladet  den  faae  praktisk  Anvendelse.  Saaledes 
har  Professor  i Chemie  „Ramon  de  Lunaw  i Madrid  i en  længere 
Afhandling  i „Annales  d’hygiéne  publique“  etc.  15  B.  1861  angaa- 
ende  Luftforholdene  i Spaniens  Hovedstad  blandt  andet  fremhævet 
Nytten  af  Acidum  hyponitricum  som  Desinfectionsmiddel  i alle  Lo- 
caler,  hvor  slet  Luft  udvikles,  og  han  sætter  dette  Middel  foran 

de  andre,  der  har  været  kjendte  og  brugte  i lang  Tid  t.  Ex.  Ed- 
dikesyre, Chlor,  Svovlsyrling  o.  fl.  Ogsaa  herom  skal  jeg  efter 
Forsøg  anstillede  i længere  Tid  senere  tillade  mig  at  afgive  min 
Erfarings  Resultater. 


